ئینتەرنێتی مانگی دەستکردی ستارلینک لە ئێران چالاک کراوە، بەڵام بۆ ئەوەی بەکارهێنەران بتوانن سودی لێ ببینن، پێویستە وێستگەی تایبەت لە ناوخۆی ئێراندا دابنرێت.
کەریم سەجادپوور، توێژەری باڵای بەشی ڕۆژهەڵاتی ناوەڕاست لە ڕێکخراوی بیرکردنەوەی "کارنگی بۆ ئاشتی جیهانی" لە تویتێکدا ڕایگەیاند، لەگەڵ ئیلۆن ماسک، بەڕێوەبەری جێبەجێکاری کۆمپانیای سپەیس ئێکس قسەی کردووە، ڕایگەیاندووە، حکومەت ئەم وێستگانە لە ئێران دانانێت، بەڵام ئەگەر کەسێک بتوانێت بیانباتە ناو وڵاتەکە، ئینتەرنێتی ستارلینک بۆ بەکارهێنەرانی ئێرانی دەتوانرێت بەکاربهێنرێت.
ئەوەش لە کاتیکدا بوو کە دوای دەستپێکردنی ناڕەزایەتیەکانی ئێران پچڕان و خاوبوونەوەی ئینتەرنێت لەو شارانەی کە ناڕەزایەتییەکان تێیدا بەڕێوەدەچن لەلایەن حکومەتی ئێرانەوە وەک کارتێک بۆ کپکردنەوەی ناڕەزایەتیەکان بەکارهێندرا.
دوای ئەو گوشارەی حکومەتی ئێران بۆسەر خۆپیشاندەرانی ئێران، ژمارەیەک لە سیناتۆرەکانی پارتەکانی کۆماری و دیموکرات لە کۆنگرێسی ئەمریکا نامەیەکیان بۆ وەزیری گەنجینەی ئەمریکا نووسیوە و داوایان لێکردوە دەستبەجێ بە داواکەی ئیلۆن ماسک ڕازی بێت بۆ دابینکردنی ئینتەرنێتی مانگی دەستکردی ستارلینک بۆ ئێران.
لە بەرامبەردا ماڵپەڕی وەزارەتی گەنجینەی ئەمریکا ڕایگەیاند کە مۆڵەتی فراوانکردنی خزمەتگوزارییەکانی ئینتەرنێتی بۆ ئێرانییەکان دەرکردووە سزای لەسەر ئەوکۆمپانیا جیهانیەکان بۆ ئەو مەبەستە هەڵگرتووە.
ئەوەش دوای ئەوەهات کە ئیلۆن ماسک ڕایگەیاندبوو، دەیەوێت لە گەمارۆکانی ئێران ببەخشرێت بە مەبەستی دابینکردنی ئینتەرنێتی مانگی دەستکردی ستارلینک بە ئێران.
هەر لەو بارەیەوە وتەبێژی وەزارەتی دەرەوەی ئێران ئەو کارەی وەزارەتی گەنجینەی ئەمریکای بە "پێشێلکردنی سەروەری ئێران" ناو برد و هەڕەشەی کرد کە ئەو "هەوڵانە بێ وەڵام نامێننەوە".
ها-ع